Nemendur í 6. bekk í Varmárskóla eru þessa dagana að kynna sér Barnasáttmála Sameinuðu þjóðanna . Um er að ræða verkefni í áfanganum framsögn og tjáning . Nemendur vinna í hópum , ræða um sáttmálann og hvaða þýðingu hann hefur . „ Markmiðið er að nemendur tjái sig , æfi framsögn og hlustun , séu virkir og sýni frumkvæði og sjálfstæði í vinnubrögðum , “ segir Kristrún M. Heiðberg , sem kennir áfangann . „ Síðast en ekki síst læra nemendur um réttindi barna og að setja sig í spor annarra . Við veltum fyrir okkur spurningum eins og af hverju öll börn eigi þess ekki kost að fara í skóla og mennta sig , af hverju börn megi ekki vera úti seint á kvöldin , hvaða hættur geti stafað af því að ræða við ókunnuga á netinu og margt fleira . Ég tel svona umræður til þess fallnar að fræða og virkja nemendur , fá þá til að velta fyrir sér ýmsum hlutum , sjá þá með öðrum augum og það er jákvætt og þroskandi . “